AUDIO: Cum și-a pus ministrul sportului, Ioana Bran, consilierii să sune în emisiunea lui Ioanițoaia și să se dea drept admiratori! Consilierii Alex Ciucă și Florin Mulcuțan și-au schimbat numele și au pus întrebări aranjate dinainte pentru șefa lor aflată în studioul Europa FM, dar vocile îi deconspiră

vineri, 30 martie 2018, 7:01

Tânăra generație din politică brevetează ”postacii” de radio, după cei de pe net!

Doi consilieri plătiți din bani publici s-au dat drept admiratori ”anonimi” ai ministrului sporturilor, fiind recunoscuți de colegii lor din MTS.

Aveți vocile lor, la radio și la minister, ca să le puteți compara singuri.

De Mirela Neag și Cătălin Tolontan

Să ai 31 de ani.

Și să accepți să conduci sportul românesc fără să fi lucrat o oră în el.

Să nu fi condus niciodată niciun colectiv dintr-o instituție publică, oricât de mică.

Și să te așezi pe scaunul unde au stat Octavian Belu și Gabriela Szabo, să declari oficial că o vreme nu vrei să ieși în public pentru că te pregătești, după care, în sfârșit, să accepți să dai primul interviu lui Ovidiu Ioanițoaia, la Europa FM, unde să-ți pui consilierii plătiți din bani publici să sune ca să te felicite și să-ți împingă în direct întrebări aranjate.

Toate acest lucruri sunt opera Ioanei Bran, deputatul numit de PSD drept ministru al tineretului și sportului.

De la o firmă de băuturi alcoolice în fruntea sportului

Luni, 12 martie, Ioana Bran a fost invitata emisiunii ”Tribuna zero”, realizată de Ovidiu Ioanițoaia la Europa FM.

Pe parcursul dialogului, ministrul a avut serioase probleme, fiind evident că nu stăpânește domeniul sportului.

Înscrisă în PSD din 2010, Ioana Bran este mezina milionarului din Satu Mare Ioan Bran, patronul Distileriilor Bran, specializate în palincă pentru piața externă.

A lucrat ca PR la firma tatălui.

Ascensiunea ei politică a fost rapidă: în 2012 este aleasă consilier județean, în 2016 ajunge deputat și, în 2018, ministru al tineretului și sportului.

N-a avut nicio legătură cu sportul de performanță sau cu managementul sportiv.

Pe parcursul discuției tot mai poticnite de la Europa FM, Ioana Bran primește o mână de ajutor de la doi ”admiratori” care intră în direct la telefon, căci acesta este formatul emisiunii.

Oamenii din MTS îi recunosc după voce pe cei doi ”ascultători” drept consilierii Ioanei Bran!

Întrebare de la Marius Ionescu din Bacău

Alex Ciucă, consilier pe probleme de sport și tineret al ministrului Ioana Bran

În minutul 17 al emisiunii, intervine la telefon Marius Ionescu.

”Bună seara! Vă sun din Bacău. Am o întrebare legată de facilități și anume: ce facilități trebuie să aibă o firmă privată care investește în sport?”.

Ministrul răspunde prompt: ”Într-adevăr, acesta e un subiect foarte important care ar trebui discutat în mediul de afaceri, întâlniri cu aceștia. Există și deja funcționează prevederi foarte clare. Acestea au opțiunea de a redirecționa către cluburile sportive, federații, activități sportive 20% la sută din impozitul pe profit în limita a 0,5% din cifra de afaceri”.

Ioanițoaia tresare: ”După atâția ani în sport nici eu nu știu aceste cifre”.

Ioana Bran e bucuroasă.

Iulian Neamț din Carei: ”O felicit pe domnișoara ministru!”

Florin Mulcuțan, membru al cabinetului ministrului Ioana Bran

În minutul 27 al emisiunii, o nouă gură de oxigen pentru ministru.

Este preluat telefonul unui alt ascultător.

”Mă numesc Iulian Neamț, din Carei, Satu Mare”.

”Înainte de toate, aș dori să o felicit pe domnișoara ministru pentru noua funcție… Aș dori să vă pun o întrebare, dacă îmi permiteți, referitor la stadiul pregătirilor pentru Euro 2020, un eveniment extrem de important pentru România”.

Ovidiu Ioanițoaia intervine: ”Până acum, tot asta am vorbit. Nu ați ascultat emisiunea?”.

La care ministrul îl apără pe ascultător: ”Poate că stătea pe fir, pardon, pe linie, și nu auzea”.

După care Ioana Bran răspunde pe nerăsuflate: ”Cele 4 stadioane necesare Euro 2020 sunt considerate obiective de interes public și importanță națională. Se lucrează intens. Comitetul interministerial s-a întâlnit și azi. Au fost prezentate public stadioanele. Imediat vor fi demarate lucrările…”.

”Ionescu” este Ciucă și ”Neamț” este Mulcuțan

”Marius Ionescu” din Bacău este, de fapt, Alex Ciucă, consilier pe probleme de sport și tineret al ministrului!

Iar ”Iulian Neamț” este Florin Mulcuțan, un alt membru al cabinetului ministrului Ioana Bran.

Mulcuțan a fost adus de Ioana Bran din Satu Mare, unde a condus Asociația Județeană de Box Satu Mare până a venit la MTS.

El este și manager la M&C Group Security.

”Eu eram în Polonia”

Gazeta a discutat cu cei doi și a studiat vocile față de cele ale ”admiratorilor” ministrului, de la Europa FM. Sunt aceleași!

Apoi i-a sunat pe cei doi consilieri ca să explice de ce au sunat cu identitate fictivă.

Florin Mulcuțan a spus că ”eu eram în Polonia și n-am sunat”.

Iar Alex Ciucă n-a mai răspuns apelului ziarului.

Puteți asculta înregistrările din emisiune și cele de la telefon ca să comparați singuri.

Înregistrarea cu Alex Ciucă:

Înregistrarea cu Florin Mulcuțan: